
Naslov: Pripravljajo Festival Panonika harmonika
Napoved za voditelja:

V opuščenem delu vojaškega letališča v Cerkljah ob Krki oziroma nekdanjega dirkališča Mobikrog bodo od 27. do 29. avgusta pripravili svojevrstni festival, ki so ga poimenovali Panonika harmonika. Osnovni namen organizatorjev je, da poudarijo pomen harmonike v različnih kulturah panonske nižine in pri tem vzpodbujajo druženje ter povezovanje njenih prebivalcev. Na festivalu se bodo predstavile številne zasedbe različnih glasbenih zvrsti, od narodno-zabavne do klasične in prikazale široko tradicijo igranja harmonike.
T- Iz Cerkelj ob Krki GORAN ROVAN /
X- Snemalec in montažer Tomi Naglič /
V treh dneh festivala Panonika harmonika se bodo na odru zvrstili nastopajoči iz mnogih držav, vrhunski domači in tuji harmonikarski mojstri in njihove skupine, tako bodo na njem med drugimi tudi trubači Bobana Markoviča in Esma Redžepova, potekale pa bodo tudi delavnice igranja harmonike.
T- TOMAŽ ZORKO /
X- direktor Festivala Panonika harmonika /
»Rdeča nit vsega tega je harmonika. Vemo pa vsi, da povezuje v bistvu vse dežele panonske nižine, al pa bivše države Juge, koker koli bi že temu lahko rekel. Bistvo vsega tega je, da želimo tuki ljudi povezat v enem takem mehkem druženju preko glasbe, preko v bistvu vina, kulinarike in smeha.«
Na nekakšnem narodno zabavnem »Rock Otočcu« se bodo predstavili tudi vinarji, rokodelci in drugi pridelovalci, prav tako pa ne bo manjkalo letalskih akrobacij, skokov s padali in kulinaričnih dobrot. V teh dneh so že posneli video spot prireditve, v katerem med drugim nastopa tudi Primož Kozmus.
T- PRIMOŽ KOZMUS /
X- svetovni prvak v metu kladiva /
»Cela Slovenija to rabi, predvsem pa Posavje, tako da jest upam, da bo res uspel, da bojo ljudje v bistvi dober odgovoril na to in da bojo izpolnil, ker narodno zabavna glasba, že. Vidmo, da Slovenci smo tak narod, tak da mislim, da je ta poteza prava, no.«
To so prepričani tudi v Zavodu Euforija, ki je organizator tega festivala.
T- TOMAŽ ZORKO /
X- direktor Zavoda Euforija /

»Jest sem prepričan, da, ne glede na to, da je prvo leto, ta zadeva maksimalno uspela in mislim, da smo zbral najboljše možno prizorišče. Poleg tega pa mislim, da je Posavje v bistvu edina destinacija ali pa regija, ki trenutno še nima tako velikega prepoznavnega dogodka, pa mislim da ga zdej ustvarjamo.«

Organizatorji pričakujejo, da bo Panoniko harmoniko vsak dan obiskalo pet tisoč obiskovalcev. Zagotovo pa bo višek festivala zadnji dan, ko bodo pripravili največjo harmonikarsko povorko na svetu, s katero se želijo vpisati v svetovno knjigo rekordov.
